Trestný rozkaz Okresného súdu Spišská Nová Ves sp. zn. 1T/45/2024 z 17. 5. 2024
Trestný rozkaz Okresného súdu Spišská Nová Ves z 17. mája 2024, sp. zn. 1T/45/2024, ECLI:SK:OSSN:2024:7624010296.2
Súd: Okresný súd Spišská Nová Ves
Spisová značka: 1T/45/2024
ECLI: ECLI:SK:OSSN:2024:7624010296.2
Dátum vydania: 17. 5. 2024
Forma: Trestný rozkaz
Oblasť práva: Trestné právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Spišská Nová Ves 1T/45/2024 7624010296 17. 05. 2024 JUDr. Richard Klimek PhD. ECLI:SK:OSSN:2024:7624010296.2
TRESTNÝ ROZKAZ V MENE SLOVENSKEJ REPUBLIKY Okresný súd Spišská Nová Ves, samosudca JUDr. Richard Klimek, PhD. podľa § 353 ods. 1 Tr. poriadku dňa 17. mája 2024 takto rozhodol: Obvinený: A. B. C., nar. XX.X.XXXX v D. E. F., G. D. E. F., trvale bytom D. F. H. XXX, G. I., adresa na doručovanie písomností : D. E. F., J. E. H. X/XX, G. D. E. F., je vinný z prečinu ublíženia na zdraví podľa § 157 ods. 1, ods. 2 písm. a/ Tr. zákona s poukazom na ust. § 138 písm. h/ Tr. zákona pretože, dňa 28. novembra 2023, v čase okolo 9:57 hod, v meste Spišská Nová Ves, okres D. E. F., na ceste 111/3244, na ulici Letnej, v ľavom pruhu trojprúdovej jednosmernej cesty smerom k svetelnej križovatke, viedol osobné motorové vozidlo továrenskej značky Toyota Prius, evidenčného čísla D. XXXXX, pričom v blízkosti evanjelického kostola v dôsledku oneskorenej reakcie ako vodiča, narazil ľavou prednou časťou vozidla do chodkyne, poškodenej K. K., prechádzajúcej po riadne označenom priechode pre chodcov v smere sprava - doľava z pohľadu vodiča, a ktorá v dôsledku zrážky utrpela ťažké poranenie a to pomliaždenie hlavy v temennej oblasti vľavo, zlomeninu šiesteho rebra vľavo a kompresívnu zlomeninu 1. driekového stavca chrbtice s dobou liečenia a práceneschopnosti najmenej v trvaní troch mesiacov, čím takto konal v rozpore s ust. § 4 ods. 1 písm. f/ Zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, teda - inému z nedbanlivosti spôsobil ťažkú ujmu na zdraví a taký čin spáchal závažnejším spôsobom konania - porušením dôležitej povinnosti uloženej mu podľa zákona za to sa odsudzuje
Podľa § 157 ods. 2 Tr. zákona s použitím § 56 ods. 1, 2 Tr. zákona na peňažný trest vo výške 400,€ (štyristo eur). Podľa § 57 ods. 3 Tr. zákona pre prípad úmyselného zmarenia výkonu peňažného trestu mu súd ukladá náhradný trest odňatia slobody v trvaní 1 (jeden) rok. Podľa § 61 ods. 1, 2 Tr. zákona na trest zákazu činnosti viesť všetky druhy motorových vozidiel v trvaní 2 (dvoch) rokov. Podľa § 287 ods. 1 Tr. poriadku je obvinený povinný zaplatiť poškodenej K. K., nar. XX.X.XXXX, trvale bytom L. XX/XX, M., náhradu škody vo výške 3.390,40 € z titulu bolestného. Podľa § 287 ods. 1 Tr. poriadku je obvinený povinný zaplatiť poškodenej Všeobecnej zdravotnej poisťovni, a.s., so sídlom Panónska cesta 2, Bratislava - mestská časť Petržalka, IČO: 35 937 874, náhradu škody vo výške 830,83 € z titulu vynaložených nákladov. Poučenie: Proti tomuto trestnému rozkazu môže podať obvinený a osoby, ktoré sú oprávnené podať v jeho prospech odvolanie, ako aj prokurátor odpor do 8 ( osem ) dní od jeho doručenia na Okresný súd v Spišskej Novej Vsi. Ak proti trestnému rozkazu bol v lehote podaný odpor, samosudca nariadi vo veci hlavné pojednávanie. Prednesením obžaloby prokurátorom na hlavnom pojednávaní sa trestný rozkaz ruší. Ak sa v určenej lehote nepodá odpor, stane sa trestný rozkaz právoplatným a vykonateľným. Proti výroku o náhrade škody , ktorým bola priznaná náhrada škody, môže poškodený podať odpor; ak poškodený podal odpor, trestný rozkaz sa ruší vo výroku o náhrade škody. Samosudca odkáže uznesením poškodeného na civilný proces, prípadne na konanie pred iným príslušným orgánom. Obvinený a osoby, ktoré sú oprávnené podať v prospech obvineného odvolanie, poškodený, zúčastnená osoba, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až dovtedy, kým prokurátor neprednesie na hlavnom pojednávaní obžalobu. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom.

